
Tisztelt Képviselő Testület!

A Kiskőrösi Rendőrkapitányság legutolsó beszámolóját 2009. március 25 -én tartotta. 
A 2008-as év végén meghatározott célkitűzéseket és feladatokat kapitányságunk megvalósította, különös figyelemmel a tanyákon, külterületeken élők biztonságát és védelmét szolgáló „Tanyaprogram”-ra, a térfigyelő rendszer működésének, önkormányzatok támogatásával való megvalósulására, továbbá a Schengeni csatlakozásból adódó feladatrendszer teljesítésére és a Határőrség integrációjával kapcsolatos utánkövetési feladatok végrehajtására.

Kiskőrös város közbiztonságának valamint közrendjének fenntartását a 2009. évben, a feszes költségvetési lehetőségek mellett kitűzött célkitűzéseinknek megfelelően sikerült teljesítenünk.

Az ismertté vált bűncselekmények száma Kiskőrös város területén a 2008-as évhez viszonyítva 10,5 %-al csökkent. 
A város vonzáskörzetében a tavalyi évben befejezett emberölés valamint pénzintézet, vagy közintézmény sérelmére elkövetett rablás nem történt.

A célok elérése érdekében a bűncselekmények megelőzését, illetve a közlekedési morál javítását a rendőri állomány, a társadalmi- és civil szerveződések bevonásával végezte.

A 2009. évben a helyi polgárőr szervezettel történő hatékonyabb együttműködés kialakítása céljából egy kétoldalú, a polgárőr részéről anoním kérdőívet dolgoztunk ki, a közös szolgálatok során szerzett tapasztalatokról, melyet helyi szinten és rendőri alegység jelenlétében kiértékeltünk. 
Az eredményeket a közös szolgálatok számának és hatékonyságának növelésére használtuk fel. 
Kiskőrös Város Önkormányzatával a város közbiztonsága javítása érdekében az együttműködés eredményes volt.

BEVEZETÉS

A Kiskőrösi Rendőrkapitányság személyi állománya 15 település közrendjét, közbiztonságát biztosítja erősen behatárolt anyagi-, technikai feltételek között. Ezek a személyi, anyagi-, és technikai feltételek igaz Kiskőrös városára koncentrálódnak – itt található a kapitányság épülete, székhelye –, de erőinket nagymértékben leköti a további három város és 11 község közbiztonságának közrendjének a biztosítása.
A kapitányság működési területe 1128,57 km2, lakosainak száma 57789 fő. A térségen 3 db országos két számjegyű főútvonal (52, 53, 54) és 20 egyéb számozású út vezet keresztül. A fő- és mellékútvonalak közúthálózatának hossza meghaladja a 250.000 m-t. Az utak forgalmi viszonyára jellemző, hogy a nagy átmenő kamionforgalom mellett erősen jelen van a lassú jármű és a mezőgazdasági vontató is.

Területünkön a lakosság jelentős része a mezőgazdasági ágazathoz tartozó szőlő- és gyümölcstermesztésből, illetve e termékek feldolgozásából, valamint forgalmazásából él jellemzően. A térség az ország legnagyobb tanyás települései közé tartozik, gazdasági épületekkel, présházakkal, pincékkel. 

Kiskőrös város közrendjének közbiztonságának értékelésekor figyelembe kell venni a fent leírt körülményeket.
A Kiskőrösi Rendőrkapitányság vezetése évek óta stabilan, megfelelő színvonalon végzi tevékenységét a központi és a helyi célkitűzések figyelembevételével.
A társadalmi szervezetekkel és különböző szerveződésekkel jelentős eredményeket értünk el a bűnmegelőzés területén, a drogprevenció és a családon belüli erőszak kapcsán.

A sajtóval, illetve a helyi médiával, minden területen fenntartottuk az elmúlt évekhez hasonló jó munkakapcsolatunkat. 
Heti rendszerességgel tartottunk sajtótájékoztatókat is.

A kapitányság személyi állományának megfeszített munkával sikerült a korábban megszerzett eredményeket megtartani, egyes területeken javítani azért, hogy Kiskőrös város közrendjét, közbiztonságát elfogadható szinten fenntartsa.

Bűnügyi munka
A 2009-es évben az összes ismertté vált bűncselekmények száma a kapitányság illetékességi területén 10,7 %-os csökkenést mutat. Az illetékességi területünkhöz tartozó 15 településen összesen 1619 bűncselekmény vált ismertté. Kiskőrös város területén 100 lakosra 3,5 bűncselekmény jutott, míg a 2008-as évben ez a szám 3,8 volt.

Kiskőrös város területén 2009. évben 519 bűncselekmény vált ismertté – az előző évi 580-al szemben – ez  10,5 %-os csökkenést eredményezett.

Ki kell emelni, hogy a vagyonelleni bűncselekmények száma 284-ről 226-ra csökkent, mely igen  jelentős, mintegy 20,4 %-os visszaesést jelent.

Kapitányságunk nyomozás eredményesség terén 71,2 %-os eredményt tudott elérni, mely  Bács-Kiskun Megyében a kapitányságok között a legmagasabb érték. A hasonló adottságokkal és lakossággal rendelkező Kalocsai Rk-val is összehasonlítva eredményességünk szembetűnő, hiszen a fent említett mutató 50,75 %.
Kiskőrös városában és vonzáskörzetében az értékelt évben befejezett emberölés bűncselekménye, valamint emberölés kísérletének bűntette nem történt.

Az 5 éves időszakra megrajzolt diagrammból látható, hogy a közlekedési bűncselekmények számának emelkedését 2008-ban sikerült megtörni, így a csökkenő tendenciát 2009-ben meg tudtuk tartani.

Ki kell emelni, hogy hivatalos személy elleni erőszak bűntette miatt 2009-ben nem kellett büntetőeljárást kezdeményeznünk a Kiskőrös városában elkövetett jogellenes cselekmény következményeképpen.
Több ilyen jellegű bűncselekményt az évek során kialakult szakszerű és határozott intézkedésekkel sikerült megelőznünk.
Sajnos azonban egyre többször tapasztalható agresszív magatartás tanúsítása rendőreinkkel szemben, az erőszak mértékéig azonban ezen cselekmények nem jutnak el kollégáink jó konfliktus kezelő készségének köszönhetően. 
Örömteli, hogy a fiatal – főleg járőri – állomány tapasztalat hiánya e téren nem jelentkezett. 
A közrend elleni bűncselekmények többségét továbbra is - az előző évekhez hasonlóan – a közokirat-, magánokirat hamisítás, illetve  visszaélés okirattal bűncselekmények teszik ki. 
Kiemelendő azonban a garázdaságok száma, mely bűncselekmény  a vizsgált évben 21 esetben történt az előző évi 23-hoz képest, tehát némi csökkenést e téren is sikerült elérni. 
Meg kell még említeni a visszaélés kábítószerrel bűntett elkövetése miatt befejezett nyomozásokat is, melyre összesen 7 esetben került sor.  
Szeretném kiemelni ezen a területen a sikeres bűnmegelőzési tevékenységünket, melyet a 
DADA program oktatásával és a drog ellenes propaganda kifejtésével értünk el. 
Egyéb bűncselekményfajták kapcsán a bűnelkövetők magatartásában nem jellemző a kábítószer és kábító hatású anyagok szerepe.
Gazdasági bűncselekmények száma 19-ről 28-ra emelkedett. Itt kell megemlíteni, hogy Kiskőrös városában leginkább nem rendőrségi, hanem vám-és pénzügyőrség hatáskörbe tartozó bűncselekmények regisztrálódtak. 
Legtöbbször pénzintézeteknél kerülnek elő hamisított bankjegyek, melyek származási helye az ország bármely pontjából származhattak. 
Vagyon elleni bűncselekmények száma 284-ről 226-ra csökkent. Ezen belül a lopások és betöréses lopások száma továbbra is meghatározó.

Mivel az össz. bűncselekmények számában és a lakosság biztonságérzetében legkiemeltebb szerepet a lopási cselekmények jelentik, ezért jó eredménynek tudható be, hogy ezen bűncselekmény kategórián belül a betöréses lopások száma 49-ről 26-ra csökkent. 

Lopási cselekmények vonatkozásában is komoly csökkenés tapasztalható, míg a 2008-as évben 143 úgy 2009-ben 99 esetet regisztrálhattunk. 

Jól megfigyelhető a fenti diagrammokból, hogy az elmúlt 5 éves időszakban folyamatos csökkenő tendenciát mutat a vagyon elleni bűncselekmények kategóriájába tartozó bűncselekmények száma, mellyel arányosak a lopások és betöréses lopások csökkenő tendenciái is. Kijelenthető, hogy az évek óta magas szinten tartott felderítő munka következménye az 5 éves időszakra kivetített lineáris csökkenés. 

Rablás bűncselekmény miatt lezárt nyomozás a vizsgált időszakban nem történt. Ezzel szemben az előző évben 3 ilyen esetet regisztráltunk. 

Következésképpen minősített módon elkövetett, fegyveres rablás bűntette elkövetése sem történt Kiskőrös városában, az országos szinten elszaporodott ilyen módon elkövetett cselekményekkel ellentétben. 

Fentiekben részletezett javuló eredmények ellenére fő feladatatunk a 2010. évben a lopások és betöréses lopások felderítési eredményességének növelése, valamint a kárbiztosítási mutató javítása volt.

Itt kell megemlíteni, hogy az esetek nagy részében - a médiában történő felhívás ellenére – a megelőzés érdekében a vagyonvédelmi intézkedések a lakosság részéről elmaradtak. 
Az eltulajdonított tárgyak a gépkocsikban jól látható helyen voltak elhelyezve, sőt az esetek túlnyomó többségében a gépkocsik, illetve lakások nyitott állapotát használták ki az elkövetők. Sajnos legtöbben a legalapvetőbb vagyonvédelmi intézkedéseket sem teszik meg felkínálva értékeiket a tettesek számára. Az évben több olyan bűnmegelőzési akciót hajtottunk végre Kiskőrös városában is, melyek tapasztalatai a sértetti közrehatásra utaltak, többek között az idős emberek sérelmére elkövetett, un. trükkös lopások elkerülése érdekében. 
A lakásbetörések a 2009-es évben csökkentek. A tavalyi évre leginkább a tanyákba, valamint a közintézményekbe történő betöréses lopások voltak jellemzőek.

Az állampolgári fegyelem javulása volt tapasztalható e téren a karácsonyi időszakot megelőző úgynevezett bevásárlási hetekben, amikor is a végrehajtott bűnmegelőzési akciók már nem tártak fel tömeges állampolgári felelőtlenséget, szemelőtt hagyott értékek vonatkozásában.

BŰNMEGELŐZÉSI ÉS IFJÚSÁGVÉDELMI TEVÉKENYSÉG

A bűnmegelőzési munka területén a bűnügyi osztályon két fő bűnmegelőzési előadó dolgozik, akiknek munkakörébe tartozik a társszervekkel és a médiával való folyamatos kapcsolattartás, az ifjúságvédelemmel és a bűncselekményekkel kapcsolatos prevenciós tevékenység végrehajtása.

A család-, gyermek- és ifjúságvédelemmel foglalkozó intézményekkel napi kapcsolatot tartunk fenn.

A szociális háló, valamint jelzőrendszer kiválóan működik városunkban, mely eredményhez nagy mértékben hozzájárul, hogy az ifjúságvédelmi felelősök bizalommal fordulnak hatóságunkhoz, egyre több – azonnali lépést igénylő – esetben. 

A Közrendvédelmi, Bűnügyi valamint a Közlekedésrendészeti Osztály jelzése alapján a bűnmegelőzési előadók 2009. január 01-től december 31-ig összesen 14 esetben éltek jelzéssel - a rendszeresített adatlap megküldésével - a helyi gyermekjóléti szolgálat felé, mivel kiskorú szenvedett, illetve követett el bűncselekményt, vagy családi veszekedésben érintett volt. 

Alapellátás keretében 12 esetben értünk el eredményt. Védelembe vétel elrendelésére 2 esetben került sor. 

A vizsgált évben is végzett DADA oktatást a két bűnmegelőzési előadó. Havi egy-egy alkalommal jelentek meg a 3-4 és a 7-8. osztályokban. Ez januártól május hónapig 155 órát jelentett, 651 gyermek részvételével. November és december hónapban ez 58 óra alatt összesen 576 gyermek részvételével történt.

Karácsony előtt az „Időskorúak a szélhámosok hálójában” címmel megelőző előadást tartottunk az idősek napközi otthonában.

A 2008. év őszén "A hatékony polgárőr tevékenységért a szakszerűség és jogszerűség tükrében" címmel megnyert és elindított pályázati programot folytattuk 2009-ben. 
A polgárőrök számára tartott előadásokon felül (több jeles előadóval) sorozatos programok kerültek még megvalósításra.
Városunkban 2009. május 29-én tartottuk az "Egészséges és boldog akarok lenni" című drogprevenciós napot a drogprevenciós munkacsoporttal, melyen a bűnmegelőzési előadók (iskolarendőrök) futó- és kerékpárversenyt bonyolítottak le. 
A Művelődési Központ mozitermében 344 fő 13-14 éves fiatalnak került levetítésre a "Hiszem, ha látom!" dokudráma a diszkóbalesetek megelőzése érdekében.

A betörések, lopások és gépjármű eltulajdonítások, valamint a trükkös lopások megelőzése érdekében az írott és elektronikus médiák útján rendszeres propaganda tevékenységet folytattunk. Ennek során hívtuk fel a figyelmet a betöréseket elősegítő okokra, körülményekre és javaslatot tettünk a preventív magatartási módokra.

Heti rendszerességgel tájékoztattuk a helyi sajtót az aktuális bűncselekményekről. 
A bűnmegelőzési főelőadó hetente, pénteki napon, a városi televízióban a „Kék hírek” című  rendőrségi műsorban beszámolt az elmúlt héten történt bűncselekményekről, ezzel egyidejűleg minden alkalommal  bűnmegelőzési és áldozatvédelmi  felhívásokat is közzé tett. 
A kábítószer elterjedésének visszaszorításán, valamint a fogyasztás megelőzésén tevékenykedik a kiskőrösi Városi Drogprevenciós Munkacsoport, melynek a megalakulásától tagjai vagyunk. 
Rajtunk kívül a városunkban működő egészségügyi intézmények képviselői, a helyi oktatási intézmények ifjúságvédelmi felelősei, az állami, társadalmi és civil szervezetek kijelölt képviselői is résztvettek a havi rendszerességgel tartandó üléseken, ahol a kábítószerekkel kapcsolatos folyamatos információcsere és az ismeretek aktualizálása volt a téma.    
Közrendvédelmi munka

Napi feladat volt a városban található pénzintézetek és a városközpont visszatérő ellenőrzése.

Az állomány aktívan részt vett a közlekedésrendészeti jellegű helyi feladatok végrehajtásban (iskolaidőszakban a gyalogátkelő-helyek rendszeres biztosítása). Kiemelt figyelmet fordítottunk az idegenforgalmi szempontból frekventált területek (Strandfürdő és Kemping, szállodák) ellenőrzésére.

Állampolgári bejelentésekre reagálva ellenőrzés alá vontunk a szórakozóhelyeket, a vendéglátó-ipari egységeket és környéküket, a tapasztalatokról jelzéssel éltünk a Polgármesteri Hivatal illetékes szerve felé.

Az értékelt időszakban, több rendezvénybiztosításban is résztvettünk: állami ünnepeink alkalmából tartott városi megemlékezések, „Kiskőrösi Szüret és Szlovák Nemzetiségi Napok”. Ezen tevékenységeket saját és MRFK-tól igényelt erők részvételével hajtottuk végre.

A 2009. évben a járőrkörzetek kialakítását, körzetesítését vezettük be, a korábban alkalmazott és elavultnak ítélt járőr útirányok helyett, a Közrendvédelmi Osztály közreműködésével. 

Az új, de kevesebb számú és a területileg nagyobb körzeteken történő járőrözést a szolgálatban lévő állomány nyitottságának, valamint kreatív problémamegoldásának a kihasználására alakítottuk ki. Kiskőröst 5 körzetre osztottuk fel, elsősorban várost körül szelő főútvonalak, - valamint a belvárosi rész, központ mentén.
A 2008. évben regisztrált és a járőrszolgálattal összefüggésbe hozható bűnesetekkel (lopás, garázdaság, testi sértés, közlekedésrendészeti bűncselekmények) szemben, az újítás lényegét megértő és alkalmazó közrendvédelmi állománynak köszönhetően kapitányság szinten   jelentős (-268 db.) csökkenést értünk el. Kiskőrös városában 89 db. bűncselekménnyel regisztráltunk kevesebbet.

	
	2008.
	2009.
	Csökkenés db.
	Csökkenés %

	Kiskőrös város
	221
	132
	-89
	40,3 %


Kiskőrös városban a polgárőrség helyi szervezetével munkakapcsolatunk az elmúlt évekhez hasonlóan jó színvonalú volt. Jelentős segítséget kaptunk a szervezettől a balesetek, bűncselekmények helyszíneinek biztosítására, a bűncselekményt megelőző feladatainak ellátására, illetve rendezvénybiztosításra. A Kiskőrösi Polgárőr Egyesület tagjaival az értékelt időszakban, 56 alkalommal 246 órában teljesítettünk közös szolgálatot, főleg a rendezvénybiztosítások és akciók alkalmával.

Az évek óta tartó eredményes munkánkat elismerendő, hogy az Országos Polgárőr Szövetség elnöksége a Polgárőr Mozgalom kiemelkedő támogatásáért a Kiskőrösi Rendőrkapitányságot a POLGÁRŐR ÉRDEMKERESZT ARANY FOKOZATÚ kitüntetésében részesítette.

Közlekedésrendészeti munka

Kiskőrös belterületén az elmúlt esztendőben 21 személyi sérüléses közlekedési baleset történt. A balesetek száma a 2008. évhez képest 16 % - kal csökkent. Halálos baleset nem volt, súlyos sérüléssel járó baleset 7, könnyű sérüléses baleset 14 történt a városban.

	Megnevezés
	   2005.
	2006.
	2007.
	     2008.
	2009.
	Eltérés előző évhez (%)

	Személyi sérüléssel járó balesetek száma
	22
	41
	23
	25
	21
	-16 % 

	-Halálos
	2
	4
	1
	0
	0
	0 %

	-Súlyos
	9
	15
	11
	10
	7
	-30 %

	-Könnyű
	11
	22
	11
	15
	14
	-6,7 %

	-Anyagi káros
	62
	44
	58
	43
	46
	+6,9 %


A balesetek okainak vizsgálatából megállapítható, hogy az okok között vezető helyen található a gyorshajtás, kanyarodási szabályok megsértése és az elsőbbségi jog meg nem adása.

A legtöbb balesetet a városban a személygépkocsi vezetői okozták, őket követik a segédmotorkerékpárosok, valamint a kerékpárosok.

Kiskőrösön az egy nyomon haladó járművek egyre több baleset okozói és szenvedői is, lakott területen belül leginkább ki vannak téve a közlekedés veszélyeinek.

A városban továbbra is gondot jelent a megállási és parkolási tilalmak figyelmenkívül hagyása, amelyet 2009. évben már a közigazgatási eljárásnak teljes mértékben megfelelő PDA készülékekkel dokumentálunk. 

Az év folyamán az iskolák mellett fellelhető gyalogátkelőhelyeken az iskolába érkezések és az iskolából távozások időpontjában rendőri jelenlétet biztosítottunk a gyermekbalesetek megelőzése céljából.

Fokozott figyelmet fordítottunk a motorosok és a segédmotorkerékpárosok bukósisak használatára, a kerékpárosok láthatósági mellényének, kerékpárjuk kivilágításnak ellenőrzésére. A személy és tehergépkocsi vezetőknél a biztonsági öv használatát fokozott szigorral követeltük meg, úgy ahogyan a gyermekbiztonsági rendszer használatát is.

Az ittas vezetők kiszűrése érdekében rendszeresen közlekedésrendészeti akciókat szerveztünk, decembertől már Járművezetés ittas állapotban vétség elkövetése miatt több esetben őrizetbe vételre is sor került, mivel Kiskőrös és környékén a legtöbb olyan baleset keletkezik, ahol a jármű vezetője alkoholos befolyásoltság alatt áll. E tekintetben kapitányságunk rendelkezik sajnos a legrosszabb mutatókkal.
Baleset Megelőzési Bizottság tevékenysége

A közlekedésbiztonság javítása érdekében főképpen az oktatási intézményekkel tartottunk szoros kapcsolatot, részükre több ízben tartottunk propaganda előadásokat, baleset megelőzési programokat.

Kiskőrösön a Művelődési Házban Klobusitzky György oktató tanár balesetmegelőző előadását nézhették meg általános és középiskolai tanulók, amelybe vidéki iskolákat is bevontunk. Külön drogellenes nap került megszervezésre, amely ügyességi kerékpározással párosult.

A kisebb gyermekek szabályos közlekedéshez szoktatására több alkalommal működtettük az un. KRESZ Parkot, amelyet az elektromos kismotorok és kisautók használatával sajátíthattak el.

A helyi médiát rendszeresen tájékoztattuk a bekövetkezett balesetekről, a jogszabály-változásokról, a versenyeinkről és az évszakváltással kapcsolatos aktuális balesetmegelőzési tennivalókról.

Igazgatásrendészeti munka 

A Kiskőrösi Rendőrkapitányság illetékességi területén lakóhellyel rendelkező jogszabálysértő állampolgárok vonatkozásában a 2009-es évben 1840 db feljelentés érkezett, mely a tavalyi  évhez képest  24 %-al kevesebb.

Ezen csökkenés elsősorban annak tudható be, hogy 2009. évben több KRESZ szabályszegés, így a sebességtúllépés, kötelező haladási irány figyelmen kívül hagyása, megállni tilos bukósisak, becsatolt biztonsági használatának elmulasztása, menet közben mobiltelefon használata stb. már nem szabálysértési, hanem közigazgatási eljárás hatálya alá tartozott.

A szabálysértési feljelentések nagyobb hányadát a közlekedési szabálysértések (1594 db.), kisebb részét a közrend elleni szabálysértések tették ki. 

Kimutatható, hogy a jogszabálysértő állampolgárok rendszerint olyan gépjárművekkel vesznek részt a közúti forgalomban, amelyre az üzembentartó érvényes felelősségbiztosítási szerződéssel, érvényes hatósági engedéllyel, valamint a járművezető érvényes vezetői engedéllyel egyáltalán nem rendelkezik.

Az ittas vezetés szabálysértések elkövetőivel szemben továbbra is folyatattuk a szigorú elbírálási gyakorlatunkat. 
A 2009-es évben 123 db feljelentés érkezett, átlagosan 10 fő/hónap. Minden esetben éltünk a járművezetéstől eltiltás intézkedés alkalmazásával. 
Feladatok, célkitűzések:

A lakosság körében – a rendőri intézkedések hatékonyabbá tételével - növelni kell a szubjektív biztonságérzetet, különösen az idős, egyedülélő, valamint tanyákon lakók tekintetében.
A családon belüli erőszak visszaszorítása érdekében tovább kell folytatnunk a jelző rendszerre épülő megelőző tevékenységet.

Erősíteni szükséges azon intézkedéseinket, melyek a város közlekedési moráljának javítását, a balesetek csökkenését, valamint az ittas járművezetők kiszűrését célozzák.

Fontos a városnak és környékének, a környezetvédelmi előírások betartására irányuló  ellenőrzések fokozása.

Célunk a 2009. évben elért eredményeink jövőbeni megtartása, illetve egyes szolgálati ágak tekintetében az eredményességünk további növelése.
Fontos cél a 2010. évi országgyűlési, valamint helyhatósági választásokkal kapcsolatos feladatok ellátása.

Ezúton is szeretném kifejezni köszönetemet az állomány nevében a képviselő testületnek és a város vezetőinek azért a segítségért, melyet az elmúlt évben nyújtottak munkánkhoz a város nyugalmának, biztonságának megőrzése érdekében.

